 परंपरा थमां पशु, पक्षी ते जलजीव अपनी सुंदरता आकर्षण ते उपयोगै दे कारण रक्षा दे पात्र समझे गे न।  इंदे कन्नें गै साढ़ा जीन सुखदाई तें चमकीला ऐ।  साढ़ा धर्म इतिहास ते परंपरा दे कारनामें इंदे कन्नें गै जुड़े दे न।  मनुक्खें पहलो पहल इन्दै आसरै गै रौह्न बौह्न शुरु कीता हा।  ते इंदे शकारै पर गै उंदा जीन निर्वाह चलदा हा।  अज्ज बड़ी जागृति दा समां ऐ।  अग्ग, पानी, हवा मनुक्खें दे इशारे पर कम्म करदे न।  कला कौशल, शैह्रें दी तरक्की ते होरनें पासै बड़ा ध्यान दित्ता जंदा ऐ पर एह् गल्ल दिक्खियै बड़ा चर्ज बजोंदा ऐ, जे इनें मूक जानवरें कन्नें किन्नां लापरबाही दा बरता हुंदा ऐ, जिनें शब्दें च एह् अपने भाव मनुक्खें दे बारे च दसङ्न, कोई बी सुनियै खुशी नेईं होग।  जदूं कोला टार्च, सर्चलाइट, मोटर रेल ते बन्दूक डैनामाइट जनेइयां चीजां बनियां इनें जीबें दा मारना इक खेड जन बनी गेई।  ते बिना बचारे इंदा घात कीता जंदा ऐ।  आम लोकें गी इंदी कीमता दा पता गै नेईं।  जमींदारें गी पुच्छो तां इयै गलाङन जे साढ़ियें फसलें गी जोआड़दे न।  भिड्डें-बक्करियें गी खंदे न।  फी बी सरकारा ने सोहने-सोहने थाह्र इंदे आस्तै पार्कें दी शकला ‘च डक्के दे न ते इंदे मारने दी बंदश रक्खी दी ऐ।  जिनें थाह्रें फसलां पैदा करियै मुलखै गी लाभ पुजाया जाई सकदा ऐ।  फ्ही जिस देसै ‘च मनुक्खें लेई पूरा थाह्र नेईं भला इनें जानवरें दी लोड़ बी केह् ऐ।  पर संस्कृति वैज्ञानिक ते अर्थ सरबन्धी बिचार (Cultural, Scientific and Economic) कन्नें दिक्खो तां पता चलदा ऐ जे इंदा खेती-बाड़ी तें साढ़ी रहन सहन कन्नें किन्नां घना सरबन्ध ऐ।  जिनें देसें इंदै पासै ध्यान नेईं दित्ता इनें गी लापरवाही कन्नें मारेआ।  इंदे रौहने आले घनें बनें गी तबाह् कीता। 